ΓΡΑΠΤΗ ΕΡΩΤΗΣΗ E-0920/01

υποβολή: Luciano Caveri (ELDR) προς την Επιτροπή

(28 Μαρτίου 2001)

Θέμα: Απάντηση στην κοινοβουλευτική ερώτηση Ε- 3400/00 προς την Επιτροπή σχετικά με τον επίσημο ή όχι χαρακτήρα της γαλλικής γλώσσας στην Κοιλάδα της Αόστης

Με αφορμή την απάντηση της Επιτροπής στην ανωτέρω ερώτηση σχετικά με τον επίσημο ή όχι χαρακτήρα της γαλλικής γλώσσας στην Κοιλάδα της Αόστης θα πρέπει να επισημανθούν δύο γεγονότα:

- η διγλωσσία της Κοιλάδα της Αόστης βασίζεται σε συνταγματικό νόμο ο οποίος εμπεριέχεται στο καθεστώς ειδικής αυτονομίας του 1948"

- το ιταλικό συνταγματικό δικαστήριο ορίζει, στο πλαίσιο της απόφασης αριθ. 156 της 11ης Δεκεμβρίου 1969, τα εξής: Η ισοτιμία της γαλλικής και της ιταλικής γλώσσας κατοχυρώνεται από το άρθρο 38, εδάφιο 1, του καταστατικού και βασίζεται στη διαπίστωση της ύπαρξης ουσιαστικής απόλυτης διγλωσσίας στη διοικητική αυτή περιφέρεια, από την οποία απορρέουν συνταγματικά κατοχυρωμένα αποτελέσματα σχετικά με την ισότιμη χρήση των δύο γλωσσών, ούτως ώστε να αποκλείεται ο χαρακτηρισμός ως επίσημης της μίας ή της άλλης γλώσσας στην Κοιλάδα της Αόστης (αντίθετα απ' ό,τι γίνεται στην μεικτού γλωσσικού ιδιώματος επαρχία του Bolzano, όπου, σύμφωνα με το άρθρο 84 του καταστατικού, επίσημη γλώσσα θεωρείται η ιταλική).

Τούτο σημαίνει ότι για την περιοχή της Κοιλάδας της Αόστης η γαλλική είναι επίσημη γλώσσα. Δεν πιστεύει, συνεπώς, η Επιτροπή ότι θα πρέπει να επανεξετάσει τη θέση που διατύπωσε στην προηγούμενη απάντησή της;

Απάντηση της κας Reding εξ ονόματος της Επιτροπής

(7 Μαΐου 2001)

Η Επιτροπή ευχαριστεί τον κύριο βουλευτή για τις νομικές διευκρινίσεις σχετικά με το καθεστώς της γαλλικής γλώσσας στην Κοιλάδα της Αόστας και το καθεστώς διγλωσσίας σε αυτή την ιταλική περιφέρεια.

Όπως εξηγείται ήδη στην απάντηση στην ερώτηση E-3400/00 του κυρίου βουλευτή(1), σκοπός του CD-ROM Καλημέρα Ευρώπη είναι να δώσει μια πρώτη εικόνα των κρατών μελών που απαρτίζουν την Ένωση.

Η παρουσίαση κάθε κράτους μέλους περιέχει ένα σύντομο μήνυμα στην ή στις επίσημες γλώσσες του κράτους μέλους. Οι γλώσσες επιλέχθηκαν με βάση το καθεστώς τους ως επίσημης γλώσσας στο επίπεδο του κράτους μέλους. Στη Φινλανδία π.χ., τα σουηδικά και τα φινλανδικά είναι οι δύο επίσημες γλώσσες της Δημοκρατίας και το CD-ROM περιέχει προφορική παρουσίαση σε αυτές τις δύο γλώσσες. Στην Ισπανία, εάν οι γλώσσες των αυτόνομων κοινοτήτων είναι επίσης επίσημες γλώσσες, τα ισπανικά της Καστίλλης (castellano) είναι επίσημη γλώσσα του κράτους μέλους και η προφορική παρουσίαση γίνεται αποκλειστικά στην castellano, ενώ παράλληλα μνημονεύονται οι επίσημες γλώσσες των αυτόνομων κοινοτήτων.

Για την Ιταλία η επίσημη γλώσσα της Ιταλικής Δημοκρατίας είναι τα ιταλικά, όπως τοπενθυμίζει το άρθρο 1 του νόμου 482 της 15.12.1999 περί των ιστορικών γλωσσικών μειονοτήτων. Άρα η παρουσίαση του CD-ROM γίνεται στα ιταλικά και μόνον αυτή η γλώσσα μνημονεύεται στο εθνικό επίπεδο. Ωστόσο η γλωσσική ποικιλία της Ιταλίας περιγράφεται στο τμήμα Πληθυσμός του CD-ROM, όπου βρίσκεται η εξής περιγραφή: Η επίσημη γλώσσα είναι τα ιταλικά, αλλά στο Νότιο Τιρόλο μιλούν γερμανικά, στην κοιλάδα της Αόστας γαλλικά, στην Τριέστη και στην Γκορίτζια τα σλοβενικά και τέλος σε κάποιες κοιλάδες του Νοτίου Τιρόλου τα λαντινικά. Συνολικά χρησιμοποιούνται δώδεκα γλώσσες στην Ιταλία..

(1) ΕΕ C 151 E της 22.5.2001, σελ. 157.